Sabiex jitjieb il-funzjonament tal-Qorti tal-Ġustizzja tal-UE, li rat żieda kbira fin-numru ta' każijiet miġjuba quddiemha, il-Kunsill illum adotta mekkaniżmu ta' filtrazzjoni ġdid għall-appelli billi biddel l-Istatut tal-Qorti tal-Ġustizzja tal-UE. Sabiex jimplimenta l-bidla fil-prattika, il-Kunsill approva wkoll sett ta' emendi għar-Regoli ta' Proċedura tal-Qorti. Ir-regoli mtejba ser jiffaċilitaw il-ħidma tal-Qorti tal-Ġustizzja tal-UE billi jintroduċu mekkaniżmu ta' filtrazzjoni biex jiġu identifikati l-appelli li jistħoqqilhom li jiġu eżaminati, biex b'hekk il-qorti tkun tista' tikkonċentra fuq il-ħidma ewlenija tagħha. Il-Qorti tal-Ġustizzja hija mgħobbija wisq u għandha tipprijoritizza. Din id-deċiżjoni ser iżżid l-effiċjenza u ssaħħaħ il-protezzjoni legali fl-UE. George Ciamba, Ministru Delegat għall-Affarijiet Ewropej tar-Rumanija Il-qbil li ntlaħaq illum dwar ir-regolament ser jintroduċi mekkaniżmu ta' filtrazzjoni ġdid għall-appelli relatati ma' deċiżjonijiet minn ċerti aġenziji u uffiċċji tal-UE. L-appelli mressqa f'każijiet li diġà tqiesu darbtejn, l-ewwel minn bord ta' appell indipendenti, imbagħad mill-Qorti Ġenerali, mhux ser jitħallew jipproċedu quddiem il-Qorti tal-Ġustizzja sakemm ma jintweriex li huma jqajmu kwistjoni li hija sinifikanti fir-rigward tal-unità, il-konsistenza jew l-iżvilupp tad-dritt tal-UE. L-istatistika turi li ħafna minn dawn l-appelli infatti jispiċċaw jiġu miċħuda għar-raġuni li jkunux ġustifikati jew inkella jkunu manifestament inammissibbli. B'mod speċifiku, ir-regoli l-ġodda ser japplikaw għal proċeduri ta' appell li jirriżultaw minn waħda mill-aġenziji u l-uffiċċji tal-UE li ġejjin: l-Uffiċċju tal-Proprjetà Intellettwali tal-Unjoni Ewropea; l-Uffiċċju Komunitarju tal-Varjetajiet tal-Pjanti; l-Aġenzija Ewropea għas-Sustanzi Kimiċi; u l-Aġenzija tas-Sikurezza tal-Avjazzjoni tal-Unjoni Ewropea. Kien hemm żieda kbira tul l-aħħar snin fl-għadd ta' kawżi mressqa quddiem il-Qorti tal-Ġustizzja. Il-proċedura l-ġdida ser tnaqqas l-ammont ta' xogħol tal-qorti, waqt li tippermettilha tikkonċentra fuq il-każijiet li jeħtieġu l-attenzjoni sħiħa tagħha. Ir-regolament adottat illum huwa bbażat fuq proposta mill-Qorti tal-Ġustizzja u ġie maqbul f'negozjati bejn il-Qorti tal-Ġustizzja, il-Kummissjoni, il-Parlament Ewropew u l-Kunsill. Illum il-Kunsill approva wkoll sett ta' emendi li jakkumpanja r-Regoli ta' Proċedura tal-Qorti tal-Ġustizzja li jistabbilixxi s-sistema l-ġdida għat-trattament tal-appelli fid-dettall. Regolament tal-Parlament Ewropew u tal-Kunsill li jemenda l-protokoll Nru 3 dwar l-Istatut tal-Qorti tal-Ġustizzja tal-Unjoni Ewropea Emendi għar-Regoli ta' Proċedura tal-Qorti tal-Ġustizzja Talba biex il-Protokoll Nru 3 dwar l-Istatut tal-Qorti tal-Ġustizzja tal-Unjoni Ewropea jiġi emendat Ittra tal-President tal-Qorti tal-Ġustizzja Qorti tal-Ġustizzja tal-Unjoni Ewropea Qorti Ġenerali Ara l-paġna tal-laqgħa